Diari Oficial de la Generalitat Valenciana


Sumari del DOGV 8783, del 07-04-2020 (2020/2830)

RESOLUCIÓ de 31 de març de 2020, del conseller d'Educació, Cultura i Esport per la qual s'acorda la continuació del procediment per a la tramitació de les sol·licituds d'accés al règim de concerts, modificació i/o pròrroga dels concerts educatius per al curs 2020-2021
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8783

Data del DOGV
:   07-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2830


Data del document
:   31-03-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 31 de març de 2020, del conseller d'Educació, Cultura i Esport per la qual s'acorda la continuació del procediment per a la tramitació de les sol·licituds d'accés al règim de concerts, modificació i/o pròrroga dels concerts educatius per al curs 2020-2021 [2020/2830]  
El Decret 6/2017, de 20 de gener, del Consell, pel qual s'aprova el Reglament de concerts educatius en la Comunitat Valenciana i es convoca el procés general d'accés o renovació, regula el procediment per l'accés o renovació dels concerts educatius.  
L'annex del Decret 6/2017 recull el Reglament de concerts educatius en la Comunitat Valenciana, que en l'article 7 estableix que l'aprovació o denegació de la incorporació al règim de concerts, renovació de concerts generals, pròrroga o modificació dels concerts s'ha de fer per resolució de la conselleria competent en matèria d'educació i es publicarà en el Diari Oficial de la Generalitat Valenciana.  
  
Mitjançant la Resolució d'11 de desembre de 2019, del director general de Centres Docents, es dicten instruccions relatives a la sol·licitud d'accés al règim de concerts, modificació i/o pròrroga dels concerts educatius a la Comunitat Valenciana durant el mes de gener de 2020.   
  
El 14 de març, es publicà en el Boletín Oficial del Estado, el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel COVID-19, en la Disposició Addicional Tercera del qual, apartat 4, es preveia la suspensió de tots els terminis administratius, amb la sola excepció d'aquells procediments i resolucions referits a situacions estretament vinculades als fets justificatius de l'estat d'alarma.  
  
Posteriorment, el 18 de març de 2020 es publicà en el Boletín Oficial del Estado el Reial decret 465/2020, de 17 de març, pel qual es modifica el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel COVID-19, l'article únic del qual, modifica l'apartat 4 de la Disposició Addicional Tercera i habilita l'Administració per a acordar motivadament la continuació d'aquells procediments administratius que siguen indispensables per a la protecció de l'interés general o per al funcionament bàsic dels serveis.  
  
L'article 27 de la Constitució espanyola consagra com a dret fonamental el dret a l'educació, i concreta en el seu apartat cinqué que ?els poders públics garanteixen el dret de tots a l'educació, mitjançant una programació general de l'ensenyament [?]?.  
La programació del servei públic educatiu es revisa i s'adequa cada curs amb l'objectiu de fer efectiu el dret fonamental a l'educació i complir el mandat constitucional als poders públics de garantir aquest dret mitjançant una programació general de l'ensenyament. Aquesta programació s'ha de realitzar, necessàriament, molts mesos abans que comence cada curs escolar.  
La resolució de la conselleria competent en matèria d'educació per la qual es realitza l'aprovació o denegació de la incorporació al règim de concerts, renovació de concerts generals, pròrroga o modificació dels concerts que es dicta cada any és indispensable per a l'interés general i és bàsica per a la prestació del servei educatiu, ja que l'oferta de llocs escolars dels centres privats concertats s'integra de manera efectiva dins la programació del servei educatiu que realitza l'Administració educativa a través de tots els centres sostinguts amb fons públics.   
A més a més, la programació de cada curs escolar inclou processos tan importants com l'admissió i posterior matriculació de l'alumnat. L'admissió i la posterior matrícula de l'alumnat constitueix la base de la prestació del servei educatiu. Sobre l'existència efectiva i real de l'alumnat es realitzen tota una sèrie de processos que completen l'exercici efectiu del dret a l'educació, com ara, la planificació del professorat que haurà de prestar els seus serveis en els centres docents, tant de titularitat pública com privats concertats o la gestió d'ajudes a l'estudi, que permet accedir al dret a l'educació a les famílies que es troben en situacions més desafavorides.  
A hores d'ara s'està realitzant la programació del curs escolar 2020-2021. Es tracta d'un procés que no pot parar perquè d'altra manera no es podria iniciar el curs en condicions de normalitat, cosa que tindria una conseqüència directa en el compliment del dret a l'educació.  
  
En el cas dels concerts educatius ens trobem en la fase de comunicació a la titularitat de cada centre sol·licitant de la proposta del director general de Centres Docents respecte de les noves sol·licituds d'aprovació o denegació de la incorporació al règim de concerts, renovació de concerts generals, pròrroga o modificació dels concerts ja existents que es presentaren durant el mes de gener de 2020. Aquesta proposta és prèvia a la resolució de la conselleria competent en matèria d'educació a la qual es fa referència a l'article 7 del Reglament de concerts educatius en la Comunitat Valenciana.  
  
L'article 9 del Reial decret 463/2020 estableix que se suspén l'activitat educativa presencial en tots els centres i etapes, cicles, graus, cursos i nivells d'ensenyament contemplats en l'article 3 de la Llei orgànica 2/2006, de 3 de maig, d'Educació, inclosa l'ensenyament universitari, així com qualssevol altres activitats educatives o de formació impartides en altres centres públics o privats. A més, durant el període de suspensió es mantindran les activitats educatives a través de les modalitats a distància i «on line», sempre que resulte possible.  
  
Mitjançant la Resolució de 23 de març de 2020, de la consellera de Sanitat Universal i Salut Pública, per la qual s'acorda el tancament de tots els centres educatius de la Comunitat Valenciana, com a conseqüència de la situació de crisi sanitària ocasionada pel COVID-19, s'acorda amb caràcter transitori la mesura excepcional consistent en el tancament, des del dia 24 de març del corrent, de tots els centres educatius fins a una altra ordre, i això sense perjudici que els equips directius estiguen a la disposició dels requeriments que els faça l'administració per a fer les tasques específiques que se'ls indiquen i que, al seu torn, tot el personal del centre estarà a la disposició de l'equip directiu de manera que l'atenció a l'alumnat i a les seues famílies estiga garantida i es puguen dur a terme les activitats educatives de manera no presencial.   
  
La Resolució d'11 de desembre de 2019, del director general de Centres Docents estableix que per a l'any 2020 el model de sol·licitud d'accés, modificació i/o pròrroga dels concerts educatius, disponible en la seu electrònica de la Generalitat, a través de l'adreça https://sede.gva.es i que no s'acceptaran sol·licituds presentades per uns altres mitjans. Per tant, ens trobem davant un tràmit completament telemàtic, des de la presentació de sol·licituds fins a la comunicació de la proposta de resolució i la presentació, si és el cas, d'al·legacions a aquesta proposta.  
  
L'interés general que concorre en aquest supòsit és el mateix que constitueix el fonament de la seua excepcionalitat, la prestació del servei educatiu com a garantia del dret a l'educació, per tant, es considera imprescindible la continuació del tràmit iniciat amb la Resolució d'11 de desembre de 2019, del director general de Centres Docents per a realitzar la programació del curs escolar 2020-2021 amb les garanties i condicions necessàries, i evitar els perjudicis que pogueren irrogar-se per la suspensió que determina l'estat d'alarma.  
  
Per tot això,   
  
RESOLC  
  
Acordar la continuïtat del procediment administratiu pel qual es resolen els concerts educatius regulat en el Decret 6/2017, de 20 de gener, del Consell, pel qual s'aprova el Reglament de concerts educatius en la Comunitat Valenciana i es convoca el procés general d'accés o renovació i en la Resolució d'11 de desembre de 2019, del director general de Centres Docents, per la qual es dicten instruccions relatives a la sol·licitud d'accés al règim de concerts, modificació i/o pròrroga dels concerts educatius a la Comunitat Valenciana durant el mes de gener de 2020.  
La present resolució posa fi a la via administrativa i podrà interposar-se recurs contenciós administratiu en el termini de dos mesos, comptats des de l'endemà al de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la Jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conform  
tat amb els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 31 de març de 2020.- El conseller d'Educació, Cultura i Esport: Vicent Marzà i Ibáñez.